CELEX: E2013J0025
Language: fi
Date: 2014-08-28 00:00:00
Title: Tuomioistuimen tuomio, annettu 28 päivänä elokuuta 2014 , asiassa E-25/13 – Gunnar V. Engilbertsson vastaan Íslandsbanki hf. (valvonta- ja tuomioistuinsopimuksen 34 artikla – muutoksenhaku neuvoa-antavaa lausuntoa koskevaan pyyntöön – kiinnelainojen indeksiin sitominen – direktiivi 87/102/ETY – direktiivi 93/13/ETY – tehokkuuden ja vastaavuuden periaatteet)

19.3.2015   
            
            
               FI
            
            
               Euroopan unionin virallinen lehti
            
            
               C 92/31
            
         TUOMIOISTUIMEN TUOMIO,
   annettu 28 päivänä elokuuta 2014,
   asiassa E-25/13
   Gunnar V. Engilbertsson vastaan Íslandsbanki hf.
   (valvonta- ja tuomioistuinsopimuksen 34 artikla – muutoksenhaku neuvoa-antavaa lausuntoa koskevaan pyyntöön – kiinnelainojen indeksiin sitominen – direktiivi 87/102/ETY – direktiivi 93/13/ETY – tehokkuuden ja vastaavuuden periaatteet)
   (2015/C 92/05)
   Asiassa E-25/13, Gunnar V. Engilbertsson vastaan Íslandsbanki hf., Reykjavikin käräjäoikeus (Héraðsdómur Reykjavíkur) on esittänyt valvontaviranomaisen ja tuomioistuimen perustamisesta tehdyn EFTA-valtioiden välisen sopimuksen 34 artiklan nojalla EFTAn tuomioistuimelle PYYNNÖN, joka koskee kuluttajasopimusten kohtuuttomista ehdoista 5 päivänä huhtikuuta 1993 annetun direktiivin 93/13/ETY tulkintaa. EFTAn tuomioistuin, toimien kokoonpanossa Carl Baudenbacher, presidentti ja esittelevä tuomari, ja tuomarit Per Christiansen ja Páll Hreinsson, on antanut 28 päivänä elokuuta 2014 tuomion, jonka tuomiolauselma on seuraava:
   
               1.
            
            
               Direktiivissä 93/13/ETY ei yleisesti kielletä kuluttajasopimuksissa sopimusehtoja, jotka koskevat kiinnelainojen sitomista indeksiin. Sen arviointi, onko käsiteltävänä oleva ehto kohtuuton, on pyynnön esittäneen tuomioistuimen tehtävä. Arvioinnissa on otettava huomioon se, miten EFTAn tuomioistuin on tulkinnut käsitettä ”kohtuuton ehto”.
            
         
               2.
            
            
               Direktiivissä 93/13/ETY ei rajoiteta ETA-valtioiden harkintavaltaa, jonka nojalla ne voivat määrätä lakien tai hallinnollisten säännösten avulla siitä, mitkä tekijät voivat aiheuttaa ennalta määrätyn indeksin, kuten Islannin kuluttajahintaindeksin, muutoksen, sekä niistä menetelmistä, joilla tällaisia muutoksia mitataan, edellyttäen, että kyseiset tekijät ja menetelmät on kuvattu sopimuksessa yksityiskohtaisesti.
            
         
               3.
            
            
               On toimivaltaisen kansallisen tuomioistuimen tehtävä päättää, onko jokin sopimusehto direktiivin 93/13/ETY 3 artiklassa tarkoitettu erikseen neuvoteltu sopimusehto.
            
         
               4.
            
            
               On toimivaltaisen kansallisen tuomioistuimen tehtävä päättää, onko sopimusehto, joka koskee kiinteän omaisuuden hankinnan rahoittamiseksi myönnetyn lainan takaisinmaksuerien sitomista indeksiin, katsottava sellaiseksi, että se on esitetty kuluttajalle yksityiskohtaisesti ja ymmärrettävästi. Arvioinnissa on otettava huomioon asianomaisten sopimusehtojen tarkka sanamuoto, kaikki asian kannalta merkitykselliset olosuhteet, kuten kansallisen tuomioistuimen esittämän kolmannen kysymyksen a ja b alakohdassa tarkoitetut olosuhteet, sekä hintojen indeksiin sitomista koskeva kansallinen lainsäädäntö.
            
         
               5.
            
            
               Direktiivin 93/13/ETY 6 artiklan 1 kohdan on tulkittava tarkoittavan sitä, että jos kansallinen tuomioistuin katsoo, että tietty sopimusehto on direktiivissä tarkoitetussa merkityksessä kohtuuton, kyseisen tuomioistuimen on varmistettava, ettei ehto sido kuluttajaa, sillä edellytyksellä, että sopimus voi olla edelleen voimassa ilman kohtuutonta ehtoa siltä osin kuin tällainen sopimuksen voimassa säilyttäminen on kansallisen oikeuden säännösten mukaan oikeudellisesti mahdollista.